વાસ્તવિક ઘટનાઓથી પ્રેરીત ફિલ્મોનો આજકાલ સિનેજગતમાં ટ્રેન્ડ ચાલ્યો છે તે અંગે વાત કરતાં અભિનેતા કહે છે કે, એક જ સમયગાળામાં અમુક ચોક્કસ પ્રકારની ફિલ્મો આવવા લાગે તેને આપણે ટ્રેન્ડ માની લઈએ છીએ. શરૃઆતમાં દરેક જોનરની ફિલ્મ આવવી એક યોગાનુયોગ જ હોય છે. કાલે બે-ત્રણ એક્શનપેક ફિલ્મોને સફળતા મળવા દો પછી જુઓ એ જોનરની ફિલ્મો ઉપરાઉપરી બનવા લાગશે. રહી વાત અમારી ફિલ્મ ‘બુધિયાઃ બોર્ન ટુ રન‘ની તો એ અમે ખાસ્સા સમય પહેલા શૂટ કરી હતી. આ પ્રકારની ફિલ્મો ઘેટાચાલ ધરાવતા ટ્રેન્ડને જોઈને નથી બનતી. અમુક એવી વાર્તા હોય છે જેની સાથે લેખક-દિગ્દર્શકને પ્રેમ થઈ જાય છે અને તે ફિલ્મ બની જાય છે. પછી ભલે ને તેમની સામે ગમે તેટલી મુશ્કેલીઓ કેમ ન હોય! ‘બુધિયાઃ બોર્ન ટુ રન‘ ફિલ્મ માટે ડિસ્ટ્રિબ્યૂટર શોધતા અમારે એક વર્ષ લાગ્યું હતુ. સ્મોલ બજેટ ફિલ્મોના નિર્માણ અને રિલીઝની જે યાત્રા હોય છે તે ઘણીબધી મુશ્કેલીઓનો સામનો કરવાનો આવે છે.